Mens brødrene Damgaard er ved at pakke tasken til hvert deres udlandseventyr i den tyske Bundesliga, kan ledelsen i Team Tvis Holstebro sidde og tælle de mange eurosedler, salgene indbringer.

I en pressemeddelelse kalder vestjyderne selv salget af Michael og Allan Damgaard - der ifølge TV 2 SPORT's oplysninger i nærmeste fremtid bliver præsenteret i henholdsvis Magdeburg og Hamburg - for "rekordstor for TTH". Klubberne har dog aftalt at holde det nøjagtige prisskilt hemmelig for offentligheden.

Men ifølge TV 2 SPORT's oplysninger har Team Tvis Holstebro tjent over en million kroner i alt på salget af de to profiler. Kilder med indsigt i handlen fortæller, at salget af Michael Damgaard alene indbringer klubben op mod 900.000 danske kroner.

Det lyder måske som småpenge i en fodboldfans øre, men for en dansk håndboldklub er 900.000 som at ramme seks rigtige med tillægstal i Lotto.

Derfor hopper salget af Michael Damgaard også højt op på listen over de største handler i dansk håndbold nogensinde.

Team Tvis Holstebro tjener også penge på salget af Allan Damgaard til Hamburg - ifølge TV 2 SPORT's oplysninger dog et betydeligt lavere beløb end på broderen Michael.

Begge brødre havde kontrakt i Holstebro for endnu to sæsoner.

Hverken Team Tvis Holstebro, brødrene Damgaard eller Michael Damgaards agent, Christian Henriksen, vil kommentere TV 2 SPORT's oplysninger om overgangssummen.